પહેલાં કદી સોહમ આટલી સ્પીડથી બાઈક નહોતો ચલાવતો. પણ વિજયા સાથેના લગ્ન પછી તો ઓફિસમાંથી છૂટતાંની સાથે જાણે બીજી જ મિનિટે ઘરે પહોંચવું હોય, એવી ઝડપથી એણે બાઈક ચલાવવા માંડેલી ! ને એમાં જ લગ્નના સાતમે જ મહિને એ જીવલેણ અકસ્માત કરી બેઠો. વિજયાની બીજી કમનસીબી એવી કે એ ઘટના માટે સાસુ-નણંદે એને જ જવાબદાર ગણી. એક તો એ અળખામણી બની જ હતી, ને ઉપરથી ખરાબ પગલાંની હોવાનું એના પર દોષારોપણ થયું. સોહમ એકનો એક દીકરો હતો. એટલે આક્ષેપોની સંખ્યા, ને ઉગ્રતાની માત્રા વધતાં જ ગયાં. બારમું પત્યુંયે નહોતું ને સાસુ નણંદે એ વાતે ધમસાણ ચાલુ કરી દીધું. ‘અમારા દીકરાને ભરખી ગઈ’, જેવા નિમ્ન કક્ષાના કટુ વચનો સાંભળતાં વિજયાને તમ્મર આવી જતાં. એ સાવ અસહાય સ્થિતિમાં મૂકાઈ ગઈ હતી. એના પતિના અવસાન પ્રસંગે દિલસોજી દાખવવા હું એને ત્યાં ગઈ હતી. ફક્ત ત્યારે જ પહેલી વાર એ હસમુખી સહેલીને મેં રડતાં જોઈ.